L’Observatori Cultural UV explora l’autogestió des dels marges de la ciutat

## L’Observatori Cultural UV explora l’autogestió des dels marges de la ciutat

Una activitat de Cabanyal Horta (Fotografies cedides pels centres).

L’Observatori Cultural de la Universitat de València va presentar a La Nau, el passat 24 de gener, el seminari ‘Des dels marges: espais d’autogestió cultural a València’, que, a través de representants de tres projectes autòctons, tractà d’explorar i avançar en la participació activa dels veïns i les veïnes en la creació de continguts relacionats amb l’agroecologia, la democràcia o la memòria.

Presentat i moderat pel director acadèmic de l’Observatori, **Raúl Abeledo**, el seminari comptà amb les intervencions de **Silvia Sánchez**, del projecte agroecològic per a la recuperació de l’espai públic Cabanyal Horta; de **Marc**, militant del CSOA (Centre Social Okupat Anarquista) L’Horta; i de **Francisco Collado**, membre del centre de formació i documentació El Punt, Espai de Lliure Aprenentatge.

Tots quatre van debatre per tal de descobrir les possibilitats de créixer en matèria d’autogestió per a l’exercici dels drets culturals de les comunitats i els barris a partir de la seua experiència com a membres de tres projectes punters valencians: iniciatives on el veïnat és el protagonista, el responsable i el col·laborador de la programació de continguts que en aquests espais s’hi ofereix, amb activitats freqüentment vinculades amb conceptes com ara l’agroecologia, la democràcia, la sustentabilitat i la memòria.

Des de Cabanyal Horta, les veïnes i els veïns fomenten la permacultura i l’agroecologia com a estils de vida sostenibles per al barri que busquen conscienciar, educar i cuidar l’entorn. La seua seu es troba ubicada a l’antic poblat del Clot i allà realitzen xarrades, presentacions, exposicions i d’altres activitats amb les quals pretenen promoure un model de vida alternatiu que valora allò col·lectiu i la participació ciutadana. En l’actualitat, el projecte disposa de 35 zones de cultiu al servei de més de 80 persones usuàries.

**CSOA L’Horta Benimaclet: solidaritat i reciprocitat**  
Des de fa una dècada, a Benimaclet funciona el CSOA L’Horta, un projecte col·lectiu “autoorganitzat” que es defineix com a un lloc “d’autonomia i resistència”, basat en la solidaritat i la reciprocitat. Concebut com a un centre social anarquista, Marc el presenta com a “un espai llibertari, lliure d’odi i de jerarquies, intergeneracional i antiracista”, que va nàixer “amb l’okupació i redignificació d’una alqueria tradicional de l’horta de Benimaclet” i que hui ofereix múltiples activitats, des de sopars vegans fins a concerts, xarrades i debats, per tal d’esdevindre “un punt de trobada i de confluència entre les diferents lluites”.

Zona d'horts del CSOA L'Horta Benimaclet.

**El Punt, Espai de Lliure Aprenentatge**  
Format el 2016 al centre històric de la ciutat, El Punt ha estat construït “des de l’autoorganització social i comunitària” i té per objecte recopilar, catalogar i estudiar la memòria documental de les lluites i els moviments socials. Francisco Collado destaca la biblioteca del centre, “de lectures políticament incorrectes i intel·lectualment estimulants per a totes les edats”.

Biblioteca i centre documental d'El Punt.

Arxivat en:

, Fundació General UV
, Conferències i debats
, Altres programes de conferències i debats

## Altres Notícies

Col·loqui a La Nau amb motiu dels 100 anys d’Arqueologia a la Universitat de València

Col·loqui amb Isabel Morant a La Nau sobre la intel·lectual i matemàtica francesa Mme du Châtelet

L’Escola Europea Lluís Vives de la UV analitza les profundes transformacions econòmiques i geopolítiques en dos col·loquis a La Nau

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar